हेटौंडा-४ मेयर कप च्याम्पियन
मेयर कप फुटबल प्रतियोगिता–२०८० को उपाधि हेटौंडा उपमहानगरपालिका वडा नम्बर ४ ले जितेको छ ।
मकवानपुर — मेयर कप फुटबल प्रतियोगिता–२०८० को उपाधि हेटौंडा उपमहानगरपालिका वडा नम्बर ४ ले जितेको छ ।हेटौंडा–१४ को चुनौती सडनडेथमा समाप्त पार्दै हेटौंडा–४ ले चौथो संस्करणको उपाधिमा आफ्नो नाम लेखाएको हो । सडनडेथमा ६–५ गोलअन्तरले विजयी हुँदै उपाधिसहित विजेता टोली नगद २ लाख रुपैयाँ प्राप्त गर्दा उपविजेता टिमले नगद १ लाख ५० हजार रुपैयाँमा चित्त बुझाउन बाध्य भयो ।निर्धारित ९० मिनेटको समय १–१ गोलको बराबरीमा टुंगिएपछि खेलको छिनोफानो पेनाल्टी सुटआउटमार्फत गरिएको थियो । टाइब्रेकरमा २–२ गोलको बराबरी भएपछि सडनडेथबाट विजेताको टुंगो लागेको हो । खेलको ६२ औं मिनेटमा च्याम्पियन टोलीको तर्फबाट दीपेश भण्डारीले गोल गर्दै अग्रता दिलाएका थिए । खेल सकिन १० मिनेट बाँकी रहेको अवस्थामा उपविजेता टोलीका लागि अनुप रानामगरले गोल गर्दै खेललाई बराबरीमा ल्याएका थिए ।टाइब्रेकरमा विजेता टोलीका लागि मनोज लामा र दीपेश भण्डारीले गोल गर्दा अनिष महर्जन, कृष्ण लामा र निरज देउला गोल गर्न चुकेका थिए । सडनडेथमा साजन खड्गी, ससिल देउला, निरज देउला र अलिफ देउलाले हेटौंडा–४ का लागि गोल गर्दा गम्भीर थिङ भने गोल गर्न चुकेका थिए ।हेटौंडा–१४ को तर्फबाट टाइब्रेकरमा मनिष घलान र दोर्जे लामाले गोल गरेका थिए भने अनुप रानामगर, प्रताप थोकर र रेहन लामाको प्रहार खेर गएको थियो । सडनडेथमा अस्मिर गोङ्बा, दोवा लामा, पासाङ लामाले गोल गर्दा सुदिप गोले र सुसिवन घलान गोल गर्न चुके ।प्रतियोगितामा हेटौंडा–४ का खेलाडी अनिश महर्जन सर्वोत्कृष्ट खेलाडी घोषित भए । उनले नगद १० हजार रुपैयाँ प्राप्त गरे । हेटौंडा–४ गोलरक्षक निरज देउला, मिडफिल्ड दीपेश भण्डारी, प्रशिक्षक शंकर खड्ग, हेटौंडा–१४ का फरवार्ड अनुप रानामगर र डिफेण्डर सुविन धमला, हेटौंडा–१५ का विश्वास भोलन सर्वाधिक गोलकर्ता घोषित भए । उत्कृष्ट सबैले जनही ५/५ हजार रुपैयाँ प्राप्त गरे ।प्रतियोगितामा हेटौंडा १५ नम्बर वडा तेस्रो र १३ नम्बर वडा चौथो स्थानमा रह्यो । दुवै टोलीले क्रमशः ५० र २५ हजार रुपैयाँ प्राप्त गरे ।प्रतियोगिताको विजेता तथा उपविजेता, सर्वोत्कृष्ट खेलाडी तथा प्रशिक्षकलाई हेटौंडा उपमहानगरपालिकाका मेयर मीनाकुमारी लामा, उपमेयर राजेश बानियाँ तथा आयोजक हेटौंडा नगर खेलकुद विकास समिति अध्यक्ष रवीन्द्र घिमिरेले पुरस्कार वितरण गरेका थिए ।हेटौंडा–५ स्थित पिप्लेक्याम्पा रंगशालामा चैत २४ गतेबाट सञ्चालन भएको प्रतियोगितामा हेटौंडाका १९ वटा वडाको सहभागिता रहेको थियो ।